《次韵奉酬刑部王嘉叟侍郎书戏彩集后》
宋代·喻良能

制作参易经，不用草玄准。
眼空天壤间，谁得并捷敏。
鸿文翻水就，未省苦吟吻。
齐梁逮陈隋，众作付一哂。
南国容本冶，西子发更鬒。
混然真天成，宁复分域畛。
飞上青云端，秋空击鹰隼。
岂唯持荷橐，已复班玉笋。
虽未究所长，要亦摅素蕴。
大手秉纶綍，至音发簴簨。
嗟予堕诗穷，政坐无铅粉。
数奇只自怜，多忤谁汲引。
有赋难逐贫，无诗不招隐。
明公独深怜，不嫌边幅窘。
谓虽敝帚如，或可充贡箘。
恃此以无恐，枚皋穷久忍。
傥复念菅蒯，庶免辱荆槿。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。